Resolucija Evropskega parlamenta

z dne 10. maja 2011

s pripombami, ki so sestavni del sklepa o razrešnici glede izvrševanja splošnega proračuna Evropske unije za proračunsko leto 2009, oddelek IV – Sodišče Evropske unije

EVROPSKI PARLAMENT,

ob upoštevanju splošnega proračuna Evropske unije za proračunsko leto 2009 [1],

ob upoštevanju končnih letnih računovodskih izkazov Evropske unije za proračunsko leto 2009 (SEC(2010) 963 – C7-0214/2010) [2],

ob upoštevanju letnega poročila Sodišča Evropske unije organu, pristojnemu za podeljevanje razrešnice, o notranjih revizijah, opravljenih leta 2009,

ob upoštevanju letnega poročila Računskega sodišča o izvrševanju proračuna za proračunsko leto 2009, skupaj z odgovori institucij [3],

ob upoštevanju izjave o zanesljivosti računovodskih izkazov ter zakonitosti in pravilnosti z njimi povezanih transakcij, ki jo je Evropsko računsko sodišče pripravilo v skladu s členom 287 Pogodbe o delovanju Evropske unije [4],

ob upoštevanju člena 272(10), členov 274, 275 in 276 Pogodbe o ES ter člena 314(10), členov 317, 318 in 319 Pogodbe o delovanju Evropske unije,

ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti [5], zlasti njenih členov 50, 86, 145, 146 in 147,

upoštevanju člena 77 in priloge VI poslovnika,

ob upoštevanju poročila Odbora za proračunski nadzor (A7-0137/2011),

1. ugotavlja, da je imelo Sodišče Evropske unije v letu 2009 na voljo skupaj 318000000 EUR sredstev za prevzem obveznosti (v letu 2008 297000000 EUR), stopnja uporabe pa je bila 98,50 %, kar je nad povprečjem drugih institucij (97,69 %);

2. ugotavlja, da je Računsko sodišče med pripravo letnega poročila za proračunsko leto 2009 izvedlo poglobljeno oceno nadzornih in kontrolnih sistemov na Sodišču EU, pri Evropskem varuhu človekovih pravic in Evropskem nadzorniku za varstvo podatkov, ki je zajemala preučitev dodatnega vzorca transakcij, vključno s plačili, povezanimi s kadrovskimi viri in drugimi upravnimi odhodki;

3. ugotavlja, da se je poglobljena analiza Računskega sodišča nanašala na vzorec 54 transakcij, povezanih z najrazličnejšimi dejavnostmi in oddelki Sodišča Evropske unije, ki predstavljajo precejšen delež letnega proračuna te institucije, in da je ta ocena v splošnem prinesla pozitivne rezultate;

4. ugotavlja, da je Računsko sodišče v letnem poročilu navedlo, da Sodišče Evropske unije ni predvidelo poteka okvirne pogodbe in je naročilo storitve v vrednosti 102000 EUR brez konkurenčnih postopkov za dodelitev javnih naročil; opominja tudi, da je imela pogodba o izvajanju storitev sodeč po poročilu Računskega sodišča za leto 2008 pomanjkljivosti v sistemu notranjih kontrol za izvajanje postopka javnega naročila in je kršila finančno uredbo in njena izvedbena pravila [6];

5. je seznanjen z odgovori in razlogi Sodišča Evropske unije; se vseeno strinja s predlogom Računskega sodišča, da bi morali biti postopki javnih naročil bolje pripravljeni in usklajevani;

6. je seznanjen s tem, da poleg pripomb o omenjeni pogodbi o izvajanju storitev v letnem poročilu Računskega sodišča ni drugih opomb glede Sodišča Evropske unije;

7. je zadovoljen z ugotovitvijo Računskega sodišča, da je nadzorni in kontrolni sistem Sodišča Evropske unije za upravljanje in izplačevanje plač in nadomestil v splošnem sposoben odkrivati morebitne napake in nepravilnosti;

8. z zadovoljstvom ugotavlja, da oddelek za notranjo revizijo Sodišča Evropske unije, ki spremlja ukrepe na podlagi priporočil iz revizij, opravljenih v preteklih letih, deluje učinkovito in da so bila ta priporočila ustrezno upoštevana; ugotavlja, da sta bili v letu 2009 opravljeni dve reviziji: notranja revizija upravljanja tolmačenja in odhodkov za zunanje tolmače ter notranja revizija umetnin; glede na posebne težave na področju tolmačenja poziva Sodišče Evropske unije, naj spremlja sprejete ukrepe;

9. pozdravlja povečanje števila zaključenih zadev (377 sodb in 165 sklepov v primerjavi s 333 sodbami in 161 sklepi leta 2008) in ugotavlja, da je bilo število postopkov predhodnega odločanja najvišje doslej (302); kljub vsemu ugotavlja, da se je število vloženih zadev v letu 2009 zmanjšalo v primerjavi z letom 2008 (561 namesto 592); ugotavlja tudi, da je bila dolžina postopkov praktično nespremenjena, in pozdravlja zmanjšanje števila nerešenih zadev konec leta 2009 (741 zadev v primerjavi s 768 zadevami konec leta 2008);

10. z zaskrbljenostjo ugotavlja, da je splošno sodišče v letu 2009 razsodilo v manj zadevah in da so se sodni postopki podaljšali, zato so se sodni zaostanki povečali (s 1178 zadev v letu 2008 na 1191 zadev v letu 2009), čeprav je bilo število novih zadev v letu 2009 manjše (568 novih zadev v primerjavi s 629 v letu 2008);

11. pozdravlja dejstvo, da je sodišče za uslužbence razsodilo v več zadevah kot kdaj prej (155) in da so postopki v povprečju trajali 15,1 meseca v primerjavi s 17 meseci v letu 2008, zaradi česar so se sodni zaostanki zmanjšali (z 217 zadev v letu 2008 na 175 zadev v letu 2009), medtem ko je število novih zadev ostalo bolj ali manj nespremenjeno (113 v letu 2009 v primerjavi s 111 v letu 2008);

12. pozdravlja uspešno sodelovanje na področju usposabljanja z drugimi institucijami in Evropsko šolo za upravo, pa tudi učinkovito medinstitucionalno sodelovanje pri razvoju in namestitvi integriranega sistema upravljanja;

13. je seznanjen z modernizacijo delovnih metod Sodišča Evropske unije, zlasti digitalizacijo registra, pri čemer je bil register v papirni obliki iz leta 1952 končno nadomeščen z elektronskim registrom; poziva Sodišče Evropske unije, naj v naslednjih letnih poročilih poroča o napredku pri uvedbi drugih orodij IT, na primer programa "e-curia";

14. je seznanjen s težavami, s katerimi se Sodišče Evropske unije sooča pri zaposlovanju kvalificiranih konferenčnih tolmačev, ter z omejitvami zaradi uporabe niza metod tolmačenja, ki pa so potrebne za kvantitativno in kvalitativno zadovoljevanje vseh zahtev za tolmačenje; glede na pomembnost tolmačenja za ustrezno delovanje sodnega sistema poziva Sodišče Evropske unije, naj o tem poroča v prihodnjih letnih poročilih;

15. želi pohvaliti dobro medinstitucionalno delovanje na področju nepremičnin, varnosti, varstva okolja in upravnega poslovodenja; poziva Sodišče Evropske unije, naj posreduje več informacij o rezultatih analize potreb, ki jih nepremičnine iz zornega kota leta 2014 ne izpolnjujejo, in poročilu o tej analizi, pa tudi o svoji nepremičninski politiki nasploh;

16. pozdravlja stalno prakso Sodišča Evropske unije, da v svoja letna poročila o dejavnostih vključuje poglavje o nadaljnjem ukrepanju med letom na podlagi prejšnjih sklepov o razrešnici Parlamenta in poročil Računskega sodišča.

[1] UL L 69, 13.3.2009.

[2] UL C 308, 12.11.2010, str. 1.

[3] UL C 303, 9.11.2010, str. 1.

[4] UL C 308, 12.11.2010, str. 129.

[5] UL L 248, 16.9.2002, str. 1.

[6] Uredba Komisije (ES, Euratom) št. 2342/2002 z dne 23. decembra 2002 o določitvi podrobnih pravil za izvajanje Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (UL L 357, 31.12.2002, str. 1).

--------------------------------------------------